John Grisham: 'The Last Juror - Posljednji porotnik' (7/3/04) - 2004-03-06
Roman o kriminalcu koji se vraća iz zatvora da bi se osvetio poroti
Radnja novog sudskog trilera Johna Grishama "Posljednji porotnik – The Last Juror" – smještena je u isto mjestašce u Mississippiju, kao i njegov prvi roman Vrijeme ubijanja – Clanton. Ovaj put autor pripovijeda priču o pripadniku jedne nasilničke kriminalne lokalne obitelji, osuđenom za ubojstvo, koji iako osuđen na doživotni zatvor bude pušten na slobodu nakon devet godina, a porotnici koji su donijeli presudu iznenadno počnu pogibati. Središnji lik romana "Posljednji porotnik" je dvadeset trogodišnji Willie Traynor, nesvršeni student, koji radi kao izvjestitelj za lokalni list u Clantonu "Ford County Times". Kad ova novina proglasi bankrot, Willie uz novčanu pomoć svoje bake kupuje list i pokušava ga oživjeti i izvući iz financijskih problema. Samo mjesec dana nakon njegova preuzimanja lista, u Clantonu dolazi do ubojstva udovice Rhode Kasselow, što je za Willieja priča do kakve se dolazi samo jednom u karijeri. Nakon što je bila silovana i iznakažena nožem, udovica prije negoli umre uspijeva doći do susjedovog dvorišta i reći mu ime silovatelja i ubojice – to je Danny Padgitt, iz lokalne obitelji nasilnika, prevaranata, lopova i krijumčara droga koja zastrašuje cijelo mjesto. Ovdje donosimo ulomak drugog poglavlja u kojem nakon silovanja, u kojem su ga na djelu uhvatila djeca silovane, Padgitt bježi u svoje obiteljsko utočište. Willie Traynor pokriva podrobno to ubojstvo u svojem listu što mu istovremeno donosi uspjeh, ali i mjesto na listi Padgittovih za odstrel. Stanovništvo Clantona postane uznemireno i traži Dannyjevu glavu. Nakon suđenja, u kojem se gotovo izvukao uz pomoć zastrašivanja, Danny je osuđen na doživotni zatvor. Izlazeći iz sudnice zakleo se na osvetu porotnicima. Willie Traynor ubrzo ustanovi kako u Mississippiju doživotni zatvor nije doživotni, kad Danny Padgitt nakon devet odsluženih godina biva pušten na slobodu. Istovremeno članovi porote kojoj je priprijetio počnu pogibati. Kao i u svojim ranijim romanima, u "Posljednjem porotniku" Grisham donosi vrlo realistične likove, a samo mjesto Clanton je toliko tipično za američki Jug, da je kritičar "New York Timesa" napisao kako je zapravo taj gradić središnji lik romana - smješten u tzv. američkom "Pojasu biblija", gdje ima više različitih kršćanskih denominacija negoli obitelji. Fabula romana teče glatko i još jednom potvrđuje Johna Grishama kao vrlo vještog pripovjedača, a predvidljivost pojedinih dijelova zapleta zapravo – piše "New York Times" – ide Grishamu u korist. 2Čitatelj vjerojatno može imati neki opći osjećaj o smjeru kojim će se kretati radnja romana, ali nikad neće biti u stanju u potpunosti predvidjeti njene obrate. Roman John Grishama "Posljednji porotnik" objavila je izdavačka kuća Random House iz New Yorka.